《赠郑十二草书》
明代·郑若庸

郑虔一吸三斗酒，雪毫洒墨鬼运肘。
惊猿斗虺出深薮，忽上微绡争欲走。
谁向高台歌大风，吹折万木千山中。
睢水围开兵甲乱，海波起立飞蛟龙。
怒欲相攻喜若舞，虫迹蜗涎遍环堵。
美人凝妆花满镜，侠客探丸电交吐。
五行十行笔不停，百丈峭壁悬枯藤。
长林萧萧日将暮，落叶已去蛛丝萦。
公孙剑术如转烛，张颠墓草几回绿。
就中三昧子自解，优孟未亡犹楚叔。
酒酣掷笔气夺虹，云梦八九吞胸中。
如何化作龙蛇阵，一扫胡尘万里空。

作者简介：（约公元一五三五年前后在世）字中伯，号虚舟，昆山人。生卒年均不详，约明世宗嘉靖十四年前后在世，年八十余岁。年十六，为诸生，以任侠不羁被斥。隐支硎山，殚精诗古文，兼工词曲，有名吴下。赵王厚煜聘入邺，礼待优厚。若庸乃为著书，仿初学记、艺文类聚为类隽，凡二十年而书成，凡三十卷，分二十门。严嵩父子请见，不往。厚煜卒，（公元一五六o年）去赵居清源。以寿终。若庸诗与谢榛齐名，有北游漫稿二卷。《四库总目》所著曲有传奇大节记、五福记等三种，《曲录》今仅存一种。